J. Liška, poslanec: (2002-12-12):
Predseda Národnej rady Slovenskej republiky svojím rozhodnutím č. 57 z 18. novembra 2002 pridelil návrh rozpočtu Exportno-importnej banky Slovenskej republiky na rok 2003 na prerokovanie Výboru Národnej rady Slovenskej republiky pre financie, rozpočet a menu ako gestorskému výboru. Výbor Národnej rady Slovenskej republiky pre financie, rozpočet a menu svojím uznesením č. 29 z 26. novembra 2002 súhlasil s uvedeným návrhom rozpočtu a odporučil Národnej rade Slovenskej republiky tento návrh rozpočtu schváliť. Zároveň navrhol Národnej rade Slovenskej republiky vysloviť súhlas s tým, aby guvernér Exportno-importnej banky  Slovenskej  republiky  mohol  uviesť  návrh rozpočtu Exportno-importnej banky Slovenskej republiky na rok 2003 na schôdzi Národnej rady Slovenskej republiky. Určil mňa za spravodajcu výboru a poveril ma predniesť správu výboru na schôdzi Národnej rady Slovenskej republiky v druhom čítaní. A zároveň ma poveril navrhnúť Národnej rade Slovenskej republiky postup pri hlasovaní o pozmeňujúcich a doplňujúcich návrhoch, ktoré vyplynuli z rozpravy. Pani predsedajúca, prosím, skončil som, otvorte rozpravu. Z. Martináková, podpredsedníčka NR SR: Ďakujem, pán poslanec. Otváram rozpravu k tomuto bodu programu. Písomne sa do rozpravy neprihlásil žiaden poslanec. Nech sa páči, otváram možnosť prihlásiť sa do rozpravy ústne. Uzatváram zároveň možnosť prihlásiť sa ústne do rozpravy. Keďže rozprava k tomuto bodu programu v podstatne nebola, myslím, že pán navrhovateľ, ako aj pán spravodajca si nežiadajú posledné slovo. Ďakujem pekne. Prerušujem rokovanie o tomto bode programu, ďakujem vám. Pokračujeme ďalším bodom, ktorým je návrh na použitie majetku Fondu národného majetku Slovenskej republiky v roku 2003 podľa § 28 ods. 3 písm. b) zákona č. 92/1991 Zb. o podmienkach prevodu majetku štátu na iné osoby v znení neskorších predpisov . Návrh ste dostali ako tlač 91 a spoločnú správu výborov ako tlač 91a a v tejto tlači máte aj návrh uznesenia Národnej rady. Teraz prosím prezidenta Prezídia FNM pána Jozefa Kojdu, aby návrh uviedol. Nech sa páči, máte slovo. J. Kojda, prezident Prezídia Fondu národného majetku SR: Ďakujem veľmi pekne. Vážené dámy, vážení páni, dovoľte, aby som uviedol návrh na použitie majetku Fondu národného majetku SR na rok 2003. Tento návrh vychádza z očakávaných príjmov z privatizácie, ktorá bola realizovaná v roku 2002, a z nových predajov, ktoré budú realizované v roku 2003. Celkový rámec, ktorý predkladáme parlamentu, dosahuje sumu 15,15 mld. Sk. Rozhodujúca časť týchto príjmov bude krytá z privatizácie Slovenských elektrární, menšia časť budú príjmy z dobiehajúcich predajov rozvodných podnikov a, samozrejme, doplatok za predaj Slovenského plynárenského priemyslu. Čo sa týka použitia týchto peňazí, kompetencia alebo resp. vláda má kompetenciu rozhodnúť, kde budú tieto peniaze použité, samozrejme, v zmysle rozpočtu schváleného parlamentom. Rozhodujúca časť má byť použitá na splácanie úverov so štátnymi zárukami a na splatenie priamo štátneho dlhu. Menšia časť v objeme približne 3,5 mld. Sk bude použitá pre ministerstvo zdravotníctva. Fond národného majetku okrem uvedených prípadov musí zvýšiť svoju aktivitu v dvoch činnostiach a, samozrejme, si to vyžiada aj určité náklady navyše. Enormne nám rastie počet konkurzov, v ktorých je Fond národného majetku aktívny. Samotný fond týždenne predkladá dva návrhy na vyhlásenie konkurzu a dnes sme aktívni asi v 300 konkurzoch. Fond eviduje pohľadávky asi za 8,5 mld. Sk. Sú pripravené podmienky predaja, ako aj ocenenie týchto pohľadávok renomovanou audítorskou firmou. Predpokladám, že po zmene orgánov fondu, ako Prezídia, tak Dozornej rady, Fond národného majetku pristúpi k predaju týchto pohľadávok verejnou obchodnou súťažou. K samotnej procedúre si dovoľujem uviesť, že tento návrh bol prerokovaný a schválený Prezídiom Fondu národného majetku, Dozornou radou Fondu národného majetku a vládou Slovenskej republiky. Dovoľujem si vás požiadať o podporu takto predloženého návrhu rozpočtu Fondu národného majetku. Ďakujem. Z. Martináková, podpredsedníčka NR SR: Ďakujem, pán prezident. Teraz dávam slovo členovi gestorského výboru pre hospodárstvo, privatizáciu a podnikanie pánovi poslancovi Milanovi Rehákovi. Prosím ho, aby podal správu o výsledku prerokovania návrhu vo výboroch.